## 

**รมว.สธ.ห่วงใยสถานการณ์เหล้าเถื่อนในกรุงเทพ สั่งการกรมการแพทย์และหน่วยงานที่เกี่ยวข้อง**

**แก้ไขปัญหา เร่งแจ้งเตือนประชาชนย้ำอันตรายถึงขั้นเสียชีวิตได้**

**นายสมศักดิ์ เทพสุทิน รัฐมนตรีว่าการกระทรวงสาธารณสุข** กล่าวว่า จากสถานการณ์ที่มีผู้ป่วยหลายรายเข้าโรงพยาบาลพร้อมกัน เนื่องจากดื่มสุราเถื่อน กระทรวงสาธารณสุข ได้ประสานความร่วมมือกับหน่วยงานต่างๆที่เกี่ยวข้องในพื้นที่กรุงเทพตะวันออก อาทิ สำนักงานเขตคลองสามวา กรุงเทพมหานคร สรรพสามิตพื้นที่เขตกรุงเทพมหานคร เจ้าหน้าที่ตำรวจ ขณะนี้ กรมการแพทย์ได้ตั้งศูนย์ปฏิบัติการจุดแรก ณ โรงพยาบาลนพรัตนราชธานี เพื่อให้วางแผนการรักษา และให้ข้อมูลที่ถูกต้องแก่ประชาชนด้วยความรวดเร็ว จากการรายงานของศูนย์ปฏิบัติการดังกล่าว พบผู้ป่วยเริ่มเข้ารับการรักษาตัวในโรงพยาบาลต่างๆ ตั้งแต่วันที่ 22 สิงหาคม 2567 จนถึงขณะนี้ (วันที่ 25 สิงหาคม2567) รวม 21 ราย ในจำนวนนี้มีผู้เสียชีวิต 1 ราย ผู้ป่วยที่เข้ารักษาในโรงพยาบาลส่วนใหญ่มาด้วยอาการเวียนศีรษะ ปวดท้อง คลื่นไส้อาเจียนรุนแรง หอบเหนื่อย ตาพร่ามัว มีอาการตามองไม่เห็นหรือมองเห็นผิดปกติทั้งสองข้าง มีอาการชักเกร็งกระตุกทั้งตัว ซึม อาการอาจเกิดขึ้นหลังกินเหล้าปลอมนานถึง 24 ชม. โดยผู้ป่วยกลุ่มดังกล่าวอยู่ระหว่างการดูแลรักษาของแพทย์ พยาบาล และมีการลงพื้นที่ตรวจสอบแหล่งที่มาของสุราเถื่อนที่เป็นเหตุให้มีผู้ป่วยจำนวนมาก รวมถึงได้มีการประชาสัมพันธ์แจ้งเตือนไปยังประชาชนในพื้นที่ให้หลีกเลี่ยงการดื่มสุราเถื่อน เนื่องจากอาจจะเกิดอันตรายถึงชีวิตได้

**แพทย์หญิงอัมพร เบญจพลพิทักษ์ อธิบดีกรมการแพทย์ กล่าวว่า**  กรมการแพทย์ได้ประสานความร่วมมือในการวางแผนการรักษากับหน่วยงานต่างๆ ทั้งในและนอกสังกัดกระทรวงสาธารณสุข เพื่อให้ประชาชนเข้าถึงการรักษาด้วยความรวดเร็ว ลดอาการรุนแรงและการเสียชีวิต พร้อมทั้งสั่งการให้นายแพทย์ไพโรจน์ สุรัตนวนิช รองอธิบดีกรมการแพทย์ สนับสนุนและการทำงานของโรงพยาบาลนพรัตน์ราชธานีเต็มที่ พร้อมประสานทีมแพทย์โรงพยาบาลต่างๆ ในสังกัดกรมการแพทย์ โดยมีโรงพยาบาลสังกัด สำนักอนามัย กรุงเทพมหานคร และ UHOSNet หรือ เครือข่ายโรงพยาบาล กลุ่มสถาบันแพทยศาสตร์ ประเทศไทย และประชุมผู้เกี่ยวข้อง เพื่อแก้ไขปัญหาดังกล่าวให้รวดเร็วที่สุดนำข้อมูลมาประกอบการตัดสินใจในการดำเนินการแก้ไขปัญหาอย่างเป็นรูปธรรมและป้องกันการเกิดเหตุการณ์ซ้ำ สำหรับการเตรียมการสถานพยาบาล ได้สั่งการให้เตรียมความพร้อมรองรับผู้ป่วยที่อาจมีจำนวนเพิ่มมากขึ้นและเตรียมหน่วยงานรับส่งต่อให้เพียงพอต่อจำนวนผู้ป่วย โดยไม่ให้มีผลกระทบต่อผู้ป่วยที่รักษาอยู่ในโรงพยาบาลปัจจุบัน **ทั้งนี้ หากพบว่าหลังจากดื่มสุราแล้วมีอาการมึนเวียนศีรษะ ปวดท้อง คลื่นไส้อาเจียนรุนแรง หอบเหนื่อย ตาพร่ามัว มีอาการตามองไม่เห็นหรือมองเห็นผิดปกติทั้งสองข้าง อาจมีอาการชักเกร็งกระตุกทั้งตัว ซึม ควรรีบพบแพทย์ทันที หรือโทรปรึกษาอาการได้ที่ โรงพยาบาลนพรัตนราชธานี โทร. 0-2548-1000**

**\*\*\*\*\*\*\*\*\*\*\*\*\*\*\*\*\*\*\*\*\*\***

#กรมการแพทย์ #สุราเป็นพิษ #สถาบันประสาทวิทยา #โรงพยาบาลนพรัตนราชธานี #โรงพยาบาลราชวิถี #กรงุเทพมหานคร

#สรรพสามิต

ขอขอบคุณ 25 สิงหาคม 2567